Borec, Tomáš, minister spravodlivosti SR (2015-01-27):
Ďakujem pekne za rozpravu. Samozrejme, som rád, že väčšina poslancov víta tento návrh zákona aj celý koncept vlastne. Pre pána poslanca Kuffu, možno ho presvedčím, možno nie, ale chcem povedať teda pár slov, aby to bolo jasné. Nejde o žiadne čipovanie a ani nejaké značkovanie týchto ľudí. Ide len o monitoring. To znamená, zabezpečenie výkonu trestu domáceho väzenia, pretože treba nejakým technickým prostriedkom zabezpečiť, aby bolo jasné, či ten trest dodržiava a podmienky toho trestu, alebo nie. V Európe to má zavedené už 28 krajín. To hovorím len o Európe, nehovorím o celom svete. Je to v podstate dnes už veľmi bežná záležitosť. A treba povedať, že čo sa týka trestov, my navrhujeme zavedenie len u ľahkých delikventov, to znamená, väčšinou sú to alebo sú to len prečiny, sú to nedbanlivostné alebo ľahké úmyselné trestné činy, ktoré sú naozaj minimálnej spoločenskej nebezpečnosti, a je fakt, že u týchto trestov prevažuje tá prevýchovná nad tou trestajúcou zložkou trestu alebo toho, toho, tej sankcie, a preto si myslím, že je správne, ak my zabezpečíme pozitívny prínos pre sociálne podmienky týchto ľudí, keď hovoríme o tom, že sa nebudú trhať rodiny, keď hovoríme o tom, že zostanú zachované ich pracovné miesta, môžu ďalej pracovať, môžu tie rodiny živiť a môžu prípadne splácať aj dlhy, ktoré majú voči nejakým veriteľom, keď im spôsobili nejakú škodu. To sú všetko veľmi silné pozitívne, kumulatívne pozitívne prínosy tohto návrhu zákona a aj celého systému elektronického monitoringu. Takže chcem apelovať na vás, aby ste možno prehodnotili túto myšlienku, lebo tu nejde naozaj o žiadne čipovanie, o značkovanie, prípadne niečo podobné. Ide o výkon trestu. V podstate to sú ľudia, ktorí sú potrestaní za nejaké svoje konanie. Takže je to rozhodne pre nich omnoho lepšie, a myslím si, že pre každého, kto sa nad tým zamyslí, je to omnoho lepšie, než by mal sedieť niekde za múrmi väznice a znášať tam proste rôzne veci, ako naznačil aj pán poslanec Gál. Proste sa môžu naňho nalepiť aj nejaké iné veci, iné praktiky, ktoré potom nebodaj ho zvedú na zlú cestu, a tá resocializácia je naozaj veľmi ťažká potom, keď sa vracia z väzenia. Nemá zamestnanie, rozpadne sa mu rodina, prípadne bol to slušný človek predtým a tak ďalej. Čiže ja si myslím, že to má naozaj veľmi pozitívny prínos, a apelujem na vás, páni poslanci, poslankyne, aby ste sa nad týmto zamysleli. Čo sa týka otázky financovania projektu, skladá sa financovanie z dvoch častí. V princípe jednak je to, a to myslím si, že je treba brať veľmi pozitívne, sa mi podarilo zabezpečiť financovanie z európskych fondov, konkrétne z OPIS-u, čo by, bohužiaľ, zo štátneho rozpočtu som nebol schopný zabezpečiť, a myslím si, že ani predchádzajúce vlády neboli schopné zabezpečiť financovanie zo štátneho rozpočtu. A preto aj ten projekt tak dlho, hoci je všade už známy a používaný, sa doteraz k nám nedostal. Druhá časť bude, samozrejme, otázka financovania zo štátneho rozpočtu. To je, samozrejme, téma jednak rozšírenia, rozšírenia mediačno-probačnej služby úradníkov, ktorí budú zabezpečovať výkon dohľadu a zabezpečovať vynucovanie tohto trestu. Ďalej to potom bude, samozrejme, otázka súdov, teda to, vlastne to je ono. Ďalej potom prevádzka centrálneho monitorovacieho systému ako takého, ktorý bude zriadený na ministerstve spravodlivosti, a taktiež teda personálne zabezpečenie na ministerstve spravodlivosti, ktoré treba tiež, vytvoriť tam štátnozamestnanecké miesta na prevádzku toho systému ako takého. Čo sa týka obstarania, tento systém bol obstaraný úplne v súlade so všetkými pravidlami verejného obstarávania. Prebehlo celé verejné obstarávanie spôsobom, kde boli prihlásení viacerí uchádzači. Prebehlo to kontrolou ÚVO, boli tam nejaké námietky, tie boli vyriešené, to znamená, to bolo kompletne schválené, nebolo nič ďalšieho, čo by bolo nejaký problém. Veľmi rád vám poskytnem potom bližšie údaje, informácie, pokiaľ bude konkrétny záujem na konkrétnych veciach, tak, samozrejme, bez problémov, veľmi rád. Toľko stručne na vaše otázky, ďakujem pekne.